**Ministru kabineta noteikumu projekta “Latgales speciālās ekonomiskās zonas teritoriju platība, tās teritoriju robežu noteikšanas un aktualizēšanas kārtība un kritēriji” sākotnējās ietekmes novērtējuma ziņojums (anotācija)**

|  |
| --- |
| **I Tiesību akta projekta izstrādes nepieciešamība** |
| **1.** | Pamatojums | Ministru kabineta noteikumu projekts “Latgales speciālās ekonomiskās zonas teritoriju platība, tās teritoriju robežu noteikšanas un aktualizēšanas kārtība un kritēriji” (turpmāk – Noteikumu projekts) izstrādāts saskaņā ar Latgales speciālās ekonomiskās zonas likuma (turpmāk – Latgales SEZ likums) 3. panta otro daļu un 4. panta trešo daļu.Noteikumu projekta izstrādes termiņš noteikts ar Ministru prezidenta M.Kučinska 2016.gada 8.jūlija rezolūciju Nr. 12/SAN–1080, nosakot uzdevumu izpildes kontroles termiņu – 2017.gada 31.marts.  |
| **2.** | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts pēc būtības risina divus galvenos uzdevumus, kur **pirmais no tiem ir Latgales speciālās ekonomiskās zonas (turpmāk – Latgales SEZ) teritoriju platības noteikšana.**Saskaņā ar Latgales SEZ likuma 3.panta otro daļu, Noteikumu projekta pielikumā *noteikta katras Latgales plānošanas reģionā ietilpstošās pašvaldības teritorijas platība, kurai var tikt piešķirts speciālās ekonomiskās zonas statuss*. Šāda teritoriju platība noteikta, balstoties uz Latgales plānošanas reģiona attīstības padomes 2016.gada 29.jūlija sēdē pieņemto lēmumu Nr.4. Cita starpā Latgales SEZ likuma 6.panta 5.punkts nosaka, ka Latgales plānošanas reģiona attīstības padome nosaka kritērijus, pēc kuriem starp pašvaldībām sadalāmas teritoriju platības, kurām var tikt piešķirts speciālās ekonomiskās zonas statuss. Latgales plānošanas reģiona attīstības padome lēmumu pieņēmusi, balstoties uz šādiem kritērijiem:* 1. nacionālas nozīmes centriem līdz 2500 ha;
	2. nacionālas nozīmes centram ar darbojošos speciālo ekonomisko zonu 250 ha;
	3. pašvaldībām ar reģionālās nozīmes centru un pašvaldībās ap nacionālas nozīmes centriem līdz 2000 ha;
	4. pašvaldībās ar novada nozīmes centru un pārējās pašvaldībās līdz 700 ha.

Pēc atbilstoša Latgales plānošanas reģiona attīstības padomes lēmuma saņemšanas, Vides aizsardzības un reģionālās attīstības ministrija (turpmāk – ministrija) sagatavoja Noteikumu projektu, lai virzītu apstiprināšanai Ministru kabinetā. Noteikumu projekta pielikumā ietvertās Latgales SEZ teritoriju platība kopā visām pašvaldībām veido 25150 ha jeb 1,73% no Latgales plānošanas reģionā ietilpstošo pašvaldību teritoriju kopējās platības. Tādējādi, saskaņā ar Latgales SEZ likuma 3. panta pirmo daļu, paliek neizmantots teritorijas apjoms 3,27% apmērā jeb 47585 ha. Lai sasniegtu Latgales SEZ likumā noteikto teritoriju apmēru – 5% no Latgales plānošanas reģionā ietilpstošo pašvaldību teritoriju kopējās platības, nākotnē var tikt sagatavoti grozījumi Noteikumu projekta pielikumā. Grozījumus par speciālās ekonomiskās zonas teritorijas platību aktualizēšanu ministrija sagatavo normatīvajos aktos noteiktajā kārtībā, balstoties uz Latgales plānošanas reģiona attīstības padomes lēmumu par katras Latgales plānošanas reģionā ietilpstošās pašvaldības teritorijas platību, kurai var tikt piešķirts speciālās ekonomiskās zonas statuss. Vienlaikus, lai novērstu iespējamību, kad noteiktais platības ierobežojums tiek pārsniegts, kopējā platību apmērā (vairāk nekā 5% no Latgales plānošanas reģionā ietilpstošo pašvaldību teritoriju kopējās platības) tiek ņemtas vērā arī tās speciālās ekonomiskās zonas teritorijas, kuru statuss ir anulēts (gadījumos, kad Latgales SEZ pārvalde anulē attiecīgās teritorijas SEZ statusu, bet komersants ir tiesīgs izmantot noteiktās nodokļa atlaides par veiktajiem ieguldījumiem SEZ teritorijā). Atsevišķi Noteikumu projektā nav jāparedz regulējums grozījumu sagatavošanai par teritorijas platību aktualizēšanu, ņemot vērā, ka Latgales SEZ likuma 3. panta otrajā daļā ir ietverts regulējums par teritorijas platību noteikšanu, kas nozīmē arī grozījumu sagatavošanu par teritorijas platību aktualizēšanu. Sagatavojot grozījumus par teritorijas platību aktualizēšanu, jāņem vērā nosacījums, ka Latgales SEZ teritorija nedrīkst pārsniegt piecus procentus no Latgales plānošanas reģionā ietilpstošo pašvaldību teritoriju kopējās platības, kas ir noteikts Latgales SEZ likuma 3.panta pirmajā daļā.Noteikumu projekta pielikumā kā Latgales SEZ teritoriju platība ir minēta Rēzeknes pilsēta un Rēzeknes novads. Daļa no Rēzeknes pilsētas un Rēzeknes novada teritorijām jau ir iekļautas Rēzeknes speciālajā ekonomiskajā zonā. Norādītās Latgales SEZ un Rēzeknes speciālās ekonomiskās zonas teritorijas nepārklāsies un atbalsts netiks piešķirts vienlaicīgi abās minētajās zonās.**Otrais no Noteikumu projektā risinātajiem uzdevumiem ir Latgales SEZ teritoriju robežas noteikšanas un aktualizēšanas kārtība un kritēriji.**Noteikumu projekta ietvaros paredzēta kārtība, kādā Latgales SEZ pārvalde lemj par Latgales SEZ iekļaujamo katras pašvaldības teritoriju un tās robežām. Proti, Latgales SEZ pārvalde pieņem lēmumu par konkrētu speciālās ekonomiskās zonas teritorijas atrašanās vietu pašvaldībā, nosakot konkrētās teritorijas robežas. Lai konkrēto teritoriju robežu noteikšana būtu pamatota, Latgales SEZ pārvaldei jāievēro Noteikumu projektā paredzētie kritēriji.Latgales SEZ pārvaldei ir tiesības izstrādāt vērtēšanas kritēriju piemērošanas metodiku (turpmāk – metodika) šo Noteikumu projektā jau minētajiem kritērijiem (Noteikumu projekta 5.punkts), kurā būtu atspoguļots **izvērsts skaidrojums** Noteikumu projektā noteikto kritēriju vērtēšanā, piemērošanā. **Jauni vērtēšanas kritēriji kritēriju metodikā netiks noteikti.** Saskaņā ar Valsts pārvaldes iekārtas likuma 73.panta otro daļu,publiskas personas orgāns un amatpersona savas kompetences ietvaros var izdot iekšējos normatīvos aktus par ārējo normatīvo aktu vai vispārējo tiesību principu piemērošanu (instrukciju). Paredzēts, ka metodika jāatspoguļo instrukcijā, ko apstiprina ar Latgales plānošanas reģiona attīstības padomes lēmumu. **Attiecībā uz Noteikumu projekta 5.2.apakšpunktā minēto kritēriju,** metodikā detalizēti tiks skaidroti šādi aspekti, piemēram:* “labvēlīga ietekme uz attiecīgo pašvaldību” raksturo ieguvumi, kas atstāj pozitīvu ietekmi uz attiecīgo teritoriju, piemēram, vietējo resursu (dabas resursu un darbaspēka – jaunradītās darba vietas) izmantošana;
* „ekonomiskā atdeve” raksturo ikgadēju palielinājumu ieņēmumiem valsts un pašvaldību budžetos attiecīgās komercdarbības rezultātā, ko veido sekojoši nodokļi un iemaksas valsts budžetā – uzņēmumu ienākuma nodoklis, nekustamā īpašuma nodoklis (apmēram 20%, ko nenosegs Latgales SEZ nekustamā īpašuma nodokļa atlaide), iedzīvotāju ienākuma nodoklis, pievienotās vērtības nodoklis precēm un pakalpojumiem, valsts sociālās apdrošināšanas obligātās iemaksas par nodarbinātajiem.

Prognozi par plānoto pieaugumu ieņēmumos valsts un pašvaldību budžetos attiecīgās komercdarbības rezultātā attiecīgajā teritorijā investīciju līguma darbības laikā veic kapitālsabiedrība, kas pretendē uz Latgales SEZ kapitālsabiedrības statusu un ir nekustamā īpašuma tiesiskais valdītājs. Uz prognozes pamata atkarībā no attiecīgās pašvaldības ekonomiskās situācijas Latgales SEZ pārvalde *vienreizēji* izvērtē, vai attiecīgā komercdarbība rada ekonomisko atdevi. Tas nepieciešams, lai neveidotos gadījumi, kad Latgales SEZ statusu vēlas iegūt komercsabiedrības, neradot labvēlīgu ietekmi uz attiecīgo pašvaldību.**Attiecībā uz Noteikumu projekta 5.3.apakšpunktā minēto kritēriju,** metodikā tiks ietverta detalizēta informācija par nekustamā īpašuma tiesiskā valdītāja (kapitālsabiedrība, kas pretendē uz Latgales SEZ kapitālsabiedrības statusu) apliecinājuma formas sagatavošanu, savukārt apliecinājuma forma ar apliecinājuma punktiem tiks ietverta metodikas pielikumā. Šāda kārtība paredzēta, lai izvairītos no situācijas, kad pie Latgales SEZ pārvaldes vēršas nekustamā īpašuma tiesiskais valdītājs, kas lūdz teritorijai piešķirt speciālās ekonomiskās zonas statusu, taču pats neplāno slēgt līgumu par ieguldījumu veikšanu.Vienlaikus Latgales SEZ pārvaldei tiek dotas tiesības anulēt speciālās ekonomiskās zonas statusu konkrētai teritorijai, ja tajā noteiktā laika posmā netiek radīta labvēlīga ietekme uz attiecīgo pašvaldību.Informācija par Latgales SEZ teritorijām, kurās komersanti varēs veikt ieguldījumus, saņemot nodokļu atlaides, tiks publiskota Latgales plānošanas reģiona mājaslapā internetā, nodrošinot tās regulāru aktualizēšanu. |
| **3.** | Projekta izstrādē iesaistītās institūcijas | Latgales plānošanas reģiona administrācijas un Latgales plānošanas reģiona attīstības padomes speciālisti, kā arī ar vides aizsardzības un reģionālās attīstības ministra 2015.gada 19.jūnija rīkojumu Nr.167 “Par darba grupas izveidi speciālās ekonomiskās zonas statusa piešķiršanai papildus teritorijām Latgales plānošanas reģiona teritorijā” izveidotās darba grupas locekļi.  |
| **4.** | Cita informācija | Nav. |

|  |
| --- |
| **II Tiesību akta projekta ietekme uz sabiedrību, tautsaimniecības attīstību un administratīvo slogu** |
| **1.** | Sabiedrības mērķgrupas, kuras tiesiskais regulējums ietekmē vai varētu ietekmēt | Latgales plānošanas reģiona pašvaldības un komersanti, kas vēlas savu darbību uzsākt vai turpināt esošajā Latgales SEZ teritorijā. |
| **2.** | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| **3.** | Administratīvo izmaksu monetārs novērtējums | Noteikumu projekta īstenošanai papildu līdzekļi no valsts un pašvaldību budžeta nav nepieciešami. Informācija par nepieciešamajiem pašvaldību budžeta līdzekļiem sniegta Latgales SEZ likuma izstrādē. |
| **4.** | Cita informācija | Projekts šo jomu neskar. |

|  |
| --- |
| VI. Sabiedrības līdzdalība un komunikācijas aktivitātes |
| **1** | Plānotās sabiedrības līdzdalības un komunikācijas aktivitātes saistībā ar projektu | Atsauce uz noteikumu projekta izsludināšanu Valsts sekretāru sanāksmē publicēta ministrijas mājas lapā 29.08.2016. |
| **2.** | Sabiedrības līdzdalība projekta izstrādē | Sabiedrības priekšlikumi vai iebildumi nav saņemti. |
| **3.** | Sabiedrības līdzdalības rezultāti | Sabiedrības priekšlikumi vai iebildumi nav saņemti. |
| **4.** | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  **1.** |  Projekta izpildē iesaistītās institūcijas | Latgales plānošanas reģiona attīstības padome. |
| **2.** | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekts šo jomu neskar. |
| **3.** | Cita informācija | Nav. |

*Anotācijas III, IV un V sadaļa – projekts šīs jomas neskar.*

Iesniedzējs:

Vides aizsardzības un reģionālās attīstības ministrs K.Gerhards

Vīza:

Valsts sekretārs R.Muciņš

2016.12.02. 8:50

1300

D.Ziediņa

66016725, Dace.Ziedina@varam.gov.lv

M.Kamoliņa

66016763, Maija.Kamolina@varam.gov.lv